35. schôdza NR SR - 2.deň - A. dopoludnia
Dátum: 2021-07-24
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

32. Vážený pán predseda Národnej rady, pán generál Širó Išii, kolegyne, kolegovia, máme tu rokovanie o novele zákona, o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Poďme si to trošku zrekapitulovať, pretože od včera mnohí ľudia, ktorí tomuto nevenovali pozornosť, pochopili, aká veľmi vážna vec sa tu dnes prerokováva a ako veľmi vážnym spôsobom, až zhubným spôsobom zasiahne do ich každodenného života. Kompetencie Úradu verejného zdravotníctva pri ohrození verejného zdravia sa budú dopĺňať v § 48 ods. 4 písmenom z), ktoré hovorí, že Úrad verejného zdravotníctva bude mať kompetenciu na dočasné podmieňovanie vstupu do prevádzkových priestorov zariadení, v ktorých dochádza k zhromažďovaniu osôb a vstupu na hromadné podujatia preukázaním sa vstupujúcich osôb potvrdením o absolvovaní očkovania proti ochoreniu COVID-19 alebo potvrdením o prekonaní ochorenia COVID-19, alebo potvrdením o negatívnom výsledku testu na ochorenie COVID-19. Takže bez ohľadu na to, že sa všetci koaliční poslanci, ktorí akýmkoľvek spôsobom sa zapojili do rozpravy, tomu bránia, skutočnosť bude taká, že na základe uplatňovania tohto zákona dôjde k rozdeleniu spoločnosti na dve veľké skupiny. Na ľudí, ktorí budú mať prístup do zariadení, na zhromaždenia a všetky ostatné udalosti, keď to tak poviem, ktoré bude tento zákon a na neho naväzujúce vyhlášky upravovať. Veľkú skupinu ľudí, ktorí budú buď očkovaní, alebo sa nechajú zlomiť na testovanie, alebo budú mať doklad o tom, že prekonali COVID. A potom tu vznikne obrovská druhá veľká skupina dosiaľ plnoprávnych občanov Slovenskej republiky, ktorí šmahom ruky, šmahom ruky stratia svoje základné občianske práva, šmahom ruky prestanú byť plnohodnotnými občanmi Slovenskej republiky, šmahom ruky sa z nich stanú menejcenní občania. A to budú ľudia, ktorí sa nebudú chcieť alebo nebudú môcť očkovať. To budú ľudia, ktorí sa nebudú chcieť nechať zlomiť na testovanie akékoľvek čoraz častejšie, najprv raz za týždeň, potom každý deň. A budú to tiež ľudia, ktorí nebudú ochotní preukazovať svoj zdravotný stav nejakej čašníčke alebo nejakému vyhadzovačovi, alebo nejakému zamestnancovi SBS v obchode, ktorí si od nich budú pýtať na základe tohto zákona potvrdenie o tom, že či sú očkovaní, testovaní, alebo prekonali COVID. A títo ľudia vďaka tomuto zákonu, ktorý predkladá tu prítomný generál Širó Išii, prídu bez vlastného zavinenia, bez toho, že by porušili zákon, bez toho, že by sa niečoho dopustili, o svoje občianske práva. Prídu o to, že aj keď platia dane a odvody a všetky ostatné platby štátu rovnako zodpovedne ako tá prvá veľká skupina, tak títo ľudia budú menejcennými, druhoradými občanmi vo svojom vlastnom štáte na základe vášho zákona a na základe s ním spojených vyhlášok. Títo ľudia budú jednoducho vystavení, vystavení ponižujúcemu správaniu, ponižujúcemu zaobchádzaniu a to len preto, že majú na túto COVID pandémiu, COVID rozprávku úplne iný názor ako vládna väčšina, ktorá ich chce týmto zákonom do takejto situácie dostať. No a teraz sa pozrime na to, kolegyne, kolegovia, čo o takomto zaobchádzaní s ľuďmi, keď niekto je vystavený takémuto neľudskému alebo ponižujúcemu zaobchádzaniu zo strany štátu, hovorí v súčasnosti platný Trestný zákon Slovenskej republiky. Paragraf 424 Trestného zákona, apartheid a diskriminácia skupiny osôb. Po prvé, kto uplatňuje apartheid alebo rasovú, etnickú, národnostnú alebo náboženskú segregáciu, alebo inú rozsiahlu systematickú diskrimináciu skupiny osôb, potrestá sa odňatím slobody na štyri až desať rokov. Druhý odsek. Odňatím slobody na osem rokov až pätnásť rokov sa páchateľ potrestá, ak spácha čin uvedený v ods. 1 a podľa písm. d) a vystaví ním takúto skupinu osôb neľudskému alebo ponižujúcemu zaobchádzaniu. Takže ešte raz, kolegyne, kolegovia, aby sme si podčiarkli to dôležité. Kto uplatňuje inú rozsiahlu alebo systematickú diskrimináciu skupiny osôb a vystaví ním takú skupinu neľudskému alebo ponižujúcemu zaobchádzaniu, potrestá sa odňatím slobody na osem až pätnásť rokov. Čo napĺňa znaky trestného činu apartheidu viac ako to, o čo sa pokúšate teraz vy? Povedzte mi čo? Nič. Nič. Kým v minulosti tu boli debaty o tom, že tento trestný čin sa do Trestného zákona pridával úplne zbytočne a že je na Slovensku nezaujímavý, tak vidíme, dnes vidíme, že to tak asi nie je. Že to tak asi nie je, pretože ak tento zákon schválite a na základe neho budete skutočne pristupovať k diskriminácii občanov Slovenskej republiky, títo občania budú masovo reagovať práve trestnými oznámeniami pre podozrenie zo spáchania trestného činu apartheidu. A ja verím tomu, že aj dnes, keď je Policajný zbor absolútne zastrašovaný, tak sa nájdu poctiví a odvážni policajti, ktorí budú mať odvahu toto neľudské konanie zo strany štátu a jeho predstaviteľov trestne stíhať. Na to, že aký diskriminačný zákon, ktorý úplne prepíše mapu ľudských a občianskych práv na Slovensku, chystáte, v skutočnosti ale nie je žiadny racionálny dôvod. Veľa sa tu hovorí o pandémii, o tom, aká nebezpečná choroba ten COVID je, ako sa na to umiera, ako to kosí populáciu. Ale pozrime sa, a je to tu veľmi často a s obľubou od koaličných poslancov spomínané, pozrime sa na fakty, nie na emócie, ale na fakty. A tie fakty hovoria nasledovné, kolegyne, kolegovia, Štatistický úrad Slovenskej republiky, nie tlačové oddelenie našej strany, ale Štatistický úrad Slovenskej republiky. Najčastejšie príčiny úmrtí v Slovenskej republike za rok 2020: Choroby obehovej sústavy, kolegyne, kolegovia, 27 190 mŕtvych, nádory a rakovinové ochorenia – 14 027 mŕtvych, infekcia COVID-19 – 4 004 mŕtvych. Takže kým na choroby obehovej sústavy a nádory zomrelo spolu viac ako 41-tisíc ľudí, na COVID, kvôli ktorému idete obmedzovať práva 60 % občanov Slovenskej republiky, v minulom roku zomrelo 4-tisíc ľudí. A asi ani toľko nie, pretože správa o bezpečnosti štátu, správa o bezpečnosti štátu, o bezpečnosti Slovenskej republiky za rok 2020, kolegyne, kolegovia, schválená 7. júla 2021 vládou Slovenskej republiky, takže nie Ľudovou stranou Naše Slovensko, ale vládou Slovenskej republiky, hovorí ešte výraznejšie. Na COVID-19 a v súvislosti s ochorením COVID-19 zomrelo v roku 2020 2 819 ľudí. Takže ešte o 1 200 menej, ako uvádza Štatistický úrad. Kým na choroby obehovej sústavy, nádory a rakovinu zomrelo viac ako 41-tisíc ľudí, na COVID-19 podľa vlády Slovenskej republiky, podľa správy vlády Slovenskej republiky zo 7. júla, to znamená zo dňa, kedy vláda bola plne informovaná o tom, aký je stav, aká je situácia, zomrelo 2 819 ľudí. Jedna pätnástina, jedna pätnástina! A vy nám idete povedať, že kvôli týmto údajom idete zavádzať na Slovensku, naschvál nepoviem že apartheid, aby som nebol predpojatý, ale totálnu diskrimináciu občanov, pre ktorých jedna pätnástina mŕtvych z tých ďalších chorôb nie je dôvodom na to, aby si do seba pichli vakcínu, ktorej výrobcovia sú tak nezodpovední, že za ňu nechcú prevziať žiadnu zodpovednosť, a ktorej výrobcovia majú taký prístup ku ľudským životom a ľudskému zdraviu, že len v Spojených štátoch amerických musela firma Johnson & Johnson, jeden z najväčších výrobcov vakcín, zaplatiť svojim pacientom odškodné vo výške 26 miliárd eur len za to, že jej lieky proti depresii vyvolali tisícky úmrtí a trvalých následkov? Je potrebné zdôrazniť, že firme Johnson & Johnson trvalo 30 rokov, kým sa až na silnejúci verejný tlak odhodlala alebo bola donútená odškodniť ľudí, ktorí tým, že užívali jej lieky a preparáty, buď zomreli, alebo sa im stali vážne zdravotné komplikácie. To je dnes jasným znamením. Ľudia, ktorí sa dnes nechajú zaočkovať, ktorých vláda donúti sa aj proti ich vôli zaočkovať, napríklad preto, aby neprišli o prácu, napríklad preto, že sa to bude týkať zákona o štátnej službe, napríklad preto, že sa to bude týkať zákona o Policajnom zbore, všetkých týchto ľudí, ktorých takýmto spôsobom vláda zaočkovať sa donúti, čaká možno o 30 rokov, ak sa toho dožijú, nejaké odškodnenie, nejaká náhrada ujmy, ktorú utrpeli alebo utrpia. Žiaľ, a vidíme to každý deň, je skutočne veľa prípadov ľudí, ktorí do toho osudného momentu, kým si pod nejakou zámienkou, napríklad preto, že vakcína je sloboda, nechali túto vakcínu do seba pichnúť, tak mnohí z týchto ľudí už nie sú medzi nami a mnohí dodnes bojujú s vážnymi zdravotnými komplikáciami. Je veľmi zaujímavé, kolegyne, kolegovia, je veľmi zaujímavé, že z úst koaličných poslancov ani tu prítomného generála Širó Išii nezaznelo ani jedno slovo o tom, že tá vakcína nie je absolútne stopercentne bezpečná, že všetky tie vakcíny majú obrovské nežiaduce účinky. Prečo kampaň, na ktorú sa skladajú všetci daňoví poplatníci, vakcinačná kampaň, na ktorú teraz ministerstvo financií vyčlenilo ďalšie štyri milióny eur, prečo táto kampaň nehovorí aj o tom, aké negatívne účinky a negatívne dôsledky na život a zdravie ľudí tieto vakcíny prinášajú? Ako je možné, kolegyne, kolegovia, že na celý ten cirkus okolo COVID-19 ste ochotní vynaložiť stovky miliónov eur, testovanie, očkovanie, propaganda, vakcinačná lotéria, ale na to, aby ste zlepšili úroveň liečby chorôb obehovej sústavy, nádorov a rakoviny, na ktorú len minulý rok zomrelo viac ako 41-tisíc ľudí, na to peniaze nemáte? Sú tu mnohé aj verejne známe prípady občanov Slovenskej republiky, ktorí majú vzácne druhy ochorení, ktoré majú ťažké typy rakoviny, na ktoré sú ale lieky, tieto lieky sú ale drahé a poisťovne im ich nezaplatia a štát na to peniaze nemá. Ale na COVID cirkus, na COVID vakcíny, COVID reklamu, na to zrazu sa všetky tie stámilióny nájdu. A nikoho to z vás ani nenapadne? Ja sa pýtam, fakt nikoho to z vás ani nenapadne? A viem, o čom hovorím, môj oco zomrel na rakovinu. Viem, o čom hovorím. Prečo vtedy, prečo týmto ľuďom štát nepomáha, prečo vtedy ich nenúti, zober si tento liek za 120-tisíc euro? Čo to musí byť za vakcínu, kolegyne, kolegovia, čo to musí byť za vakcínu, keď zrazu štát, ktorý driape od ľudí peniaze vždy, keď sa dá, dane, poplatky, poplatok za psa, neviem čo všetko, zrazu ľuďom za očkovanie ponúkate peniaze. Zrazu ľuďom za to, aby si to do seba pichli, ponúkate peniaze? Čo to musí byť za vakcínu, keď ponúkate peniaze aj tým, ktorí niekoho nahovoria na to, aby sa dal očkovať? Ja si to pamätám, dakedy sa takto predávali hrnce. Cez teleshoping. Predajte hrnce, súpravu hrncov, Janka, predajte a budete mať z toho percentá. A vy ste to spravili s ľudským zdravím, s ľudskými životmi. Čo to musí byť za vakcínu, čo to musí byť za vakcínu? Občania, rozmýšľajte, čo to musí byť za vakcínu, že štát, ktorý vás okráda, kde sa dá, vám zrazu ponúka peniaze na to, aby ste si ju do seba pichli? A na záver trošku konšpirácie, aby vám to nechýbalo. Ale pomôžem si presnými citátmi, kolegyne, kolegovia, presnými citátmi. Asi vám všetkým niečo hovorí meno Bill Gates, však? Tento Bill Gates v roku 2010 vo februári povedal zaujímavú myšlienku: "Ľudstvo je premnožené, ak sa nám podarí vyvinúť vakcínu, možno sa nám podarí znížiť populáciu o desať až pätnásť percent." To bol február 2010. V septembri 2020, to znamená o desať rokov na to, ten istý Bill Gates povedal nasledovnú vec: "Vďaka vakcínam sa nám podarí zachrániť obrovské množstvo životov." Myslím, že k tomu ani netreba už nič dodať. Ak v 2010. roku vplyvný globalistický hráč hovorí o tom, že populácia na Zemi je premnožená a je potrebné populáciu znížiť o desať až pätnásť percent, a o desať rokov nato povie, že vakcína je to, čo zachráni ľudské životy, tak sa potom nemôžeme čudovať, že o chvíľku sa prehupneme do stavu, keď po vakcínach a po ďalších vakcínach a po ďalšej verzii vakcíny budú ľudia umierať skôr ako tí, ktorí sa vakcinovať nedajú. Ďakujem vám pekne za pozornosť a verím, že aj medzi koaličnými poslancami sa nájde pár z tých, ktorí nepodľahnú globálnym a finančným tlakom a ktorí v záujme zachovania životov, zdravia a dôstojnosti obrovskej skupiny občanov Slovenskej republiky sa na zavedení tohto apartheidu, očkovacieho apartheidu podieľať nebudú.